ET Euroopa Liidu Teataja C 61/26

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2016/C 61/10)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlus kooskõlas määruse (EL) nr 1151/2012 artikli 53 lõike 2 esimese lõiguga

„AGNEAU DE PAUILLAC”

ELi nr: FR-PGI-0105-01316 – 24.2.2015

KPN ( ) KGT ( X )

1. Taotlejate rühm ja õigustatud huvi

Association de ľAgneau de Pauillac Route de Labarthe 33190 Gironde-sur-Dropt FRANCE Tel +33 556711445 Faks: +33 556711692 E-post: agneaudepauillac@eleveursgirondins.fr

Ühendus Association de ľAgneau de Pauillac koondab tootmisprotsessi algusesse kuuluvate tootjate rühma, kuhu kuulub kolm kooperatiivi ning tootmisprotsessi lõppu kuuluvate tootjate rühma, kuhu kuulub hulgimüüjate esindaja, jaemüüjate esindaja ja toitlustajate esindaja. Ühendus on seega õigustatud taotlema spetsifikaadi muutmist.

2. Liikmesriik või kolmas riik

Prantsusmaa

3. Tootespetsifikaadi osa, mida muutmine (muutmised) hõlmab (hõlmavad)

— ☐ Toote nimetus — ☒ Toote kirjeldus — ☐ Geograafiline piirkond — ☒ Päritolutõend — ☒ Tootmismeetod — ☐ Seos geograafilise piirkonnaga — ☒ Märgistus — ☒ Muu (taotleja, toote liik, geograafilises piirkonnas toimuv tootmisetapp, sõnastuse muudatused: seos geograafilise piirkonnaga, sertifitseerimisasutuse kontaktandmed, riiklikud nõuded)

4. Muudatus(t)e liik

— ☒ Sellise registreeritud kaitstud päritolunimetuse (KPN) või kaitstud geograafilise tähise (KGT) tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline — ☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena

5. Muudatus(ed)

Taotlejate rühma motiivid

Muutmistaotlus esitati selleks, et võtta arvesse valdkonna tehnilisi ja majanduslikke arenguid, eelkõige geograafilise piirkonna põhitapamaja sulgemist.

5.1. Toote kirjeldus

Käesoleva punkti sõnastust muudetakse järgmistel põhjustel.

Tapavanuse tõstmine 75 päevalt 80 päevale

Käesoleva muudatuse põhjuseks on koos sisikonnaga kaalumise lõpetamine (vt punkt 5.3 „Tootmismeetod – tapmine”). See keelati 24. aprilli 2001. aasta otsusega, milles käsitleti lambarümpade kaalumist ja märgistamist. Sisikond moodustas kaalust ligikaudu ühe kilogrammi. Koos sisikonnaga kaalutud üheteistkilone tall oli seega tegelikult ligikaudu kümne kilogrammi raskune, mis on väiksem kui toote „Agneau de Pauillac” puhul tallelt oodatav lihakus. Selleks et täita toote „Agneau de Pauillac” lihakusele ja kaalule esitatavad nõuded, pikendati kasvatusaega selliselt, et tallede rümba kaal ilma sisikonnata oleks vähemalt üksteist kilogrammi.

Kasvatusmeetodi lisamine: kasvatamine lambatarandikus

Selline oli vana tootespetsifikaadi punkti „Tootmismeetod” sõnastus. Tegu on niisiis kõnealuse kahe punkti ühtlustamisega ja toote „Agneau de Pauillac” iseloomuliku omaduse taaslisamisega kõnealusesse punkti.

Rasvasusklassi nr 3 lisamine

Lisati rasvasusklass nr 3. Toode „Agneau de Pauillac” peab seega kuuluma rasvasusklassi nr 2 või nr 3. Need kaks rasvasusklassi on toote välimuse seisukohast kõige kvaliteetsemad ja tegu on viieastmelise skaala keskmiste klassidega.

See täiendus ei puuduta rümpade välimust, mis on mõlemal juhul hea rasvasusega. EUROP klassifitseerimisskaala kohaselt on rümbad kaetud õhukese või vähese rasvkoekihiga ning lihased on enam-vähem näha.

Rasva värvuse „roosakas” lisamine

Värvusega „roosakas” täiendati rasva värvust „valge”. Värvus „roosakas” oli nimetatud vana tootespetsifikaadi punktis „Tootmismeetod”. Seega on tegu kõnealuse kahe peatüki ühtlustamisega.

Tootekirjelduse täiendamine, et ühendada talleliha organoleptilised omadused (näiteks tugev maitse ja õrnus) vanas tootespetsifikaadis juba kirjeldatud füüsiliste omadustega (liha värvus ja rasva kvaliteet). Need organoleptilised omadused on otseselt seotud toote „Agneau de Pauillac” tooraineks olevate tallede iseloomuliku kasvatusmeetodiga.

Erineval kujul turustamise lisamine

Vanas tootespetsifikaadis ei käsitletud erineval kujul turustamist. See punkt lisati seoses tootmismeetodit käsitleva peatükiga ühtlustamisega.

Lisatakse turustamine müügipakendis ja turustamine sisikonnaga jäetakse välja.

Rupskid jäetakse KGTst selgesõnaliselt välja.

5.2. Päritolutõend

Selle punkti puhul vaadati üle ülesehitus ning punkti täiendati. Jälgitavust käsitlevaid sätteid täiendati registrite pidamist (poegimis- ja tervisekaardid) ja deklareerimiskohustusi (identifitseerimisdeklaratsioon) käsitleva osaga.

Samuti jäetakse välja lause kasvatajate kohta, kes asuvad piirkonnas, mille kohta kehtestati KGT tunnustamisel erand. Selliseid kasvatajaid lihtsalt enam ei ole. Erand tehti KGT tunnustamisel selliste kasvatajate suhtes, kes jäid KGT kohaldamisalast välja, kuna geograafiline piirkond piiritleti KGT tunnustamise taotluse esitamisel Gironde’i departemanguga.

5.3. Tootmismeetod

Paljudes kohtades muudeti sõnastust (ümbersõnastamine, täpsustused, lõikude ümbertõstmine, üleliigsete lõikude väljajätmine).

Vaadati läbi tootmisahela esitusviis.

Täiendati või muudeti järgmisi punkte.

— Kasvatamine

— Tõug

Kehtestatakse geneetiline skeem, milles täpsustatakse lubatud aretusuttede ja -jäärade tõud. (allpool) Kõnealuseid tõuge käsitleti juba eelnevalt KGTga „Agneau de Pauillac” seotud kvaliteedimärgise Label Rouge tootespetsifikaadis. Konkreetsed tõud valiti välja toote „Agneau de Pauillac” lihakuse tagamiseks; utetõud on hea hooajavälise poegimise võimega ja emainstinktiga, jääratõud on lihatõud, mis aitab suurendada tallede lihakust.

Toote „Agneau de Pauillac” tooraineks olevate tallede kasvatamiseks ristatakse järgmisi tõuge:

— uted järgmistest maatõugudest: Tarasconnaise, Lacaune viande, Blanche du Massif Central (puhast tõugu või esimese põlve ristand tõugudega Charollais, Rouge de l’Ouest, Suffolk, Berrichon du Cher);

— jäärad järgmistest lihatõugudest: Berrichon du Cher, Charollais, Rouge de l’Ouest, Suffolk.

— Kasvatamismeetod

Lisati sätted loomade põrandapinna kohta (uted ja talled) ning elutingimuste kohta (vesi, ventilatsioon, valgustus, küna pikkus, jooginõude arv, kohustuslik allapanu). Restpõrand on sõnaselgelt keelatud. Nende sätete eesmärk on loomade heaolu tagamine.

Muutmata jääb toote „Agneau de Pauillac” tooraineks olevate tallede põhiomadus: nad peavad olema piimatalled ja üles kasvama lambatarandikus.

— Söötmine

Tallede söötmist reguleerivaid tingimusi ei muudeta. Talled imevad valdavalt oma ema piima. Tootespetsifikaati täiendati, et täpsustada, et piimaasendaja kasutamine lisaks emapiimale ei ole lubatud, seda ka adopteerimise korral. Lisaks ei kuulu piimaasendajaga söödetud talled ja puuduliku piimaanniga emade talled KGT alla, et mitte rikkuda KGT alla kuuluva liha omadusi.

Tootespetsifikaati muudeti, et lisada tallede lisasööda piirang (45 % sööda üldkogusest), et söödana jääks valdavaks piim. Tallede söötmine silo ja rullsiloga on sõnaselgelt keelatud, kuna see võib negatiivselt mõjutada liha maitset.

Tootespetsifikaati täiendati uttede sööda asjus, et täpsustada erinevaid söödaliike ja söödaalase sõltumatuse määra. Määraks kinnitatakse 75 % (kuivainena), mille puhul on arvesse võetud geograafilise piirkonna loomakasvatajate tavasid. Neil on oma loomade söötmiseks piisavalt vahendeid ja nad karjatavad oma tõulambaid vähemalt seitse kuud aastas.

Selleks et konkreetsemalt käsitleda loomade söötmist, täpsustati uttede ja tallede lisasööda valmistamiseks kasutatavate toorainete nimekirja.

— Tallede kogumine ja transport

Võttes arvesse geograafilises piirkonnas tapmise kohustuse tühistamist, määrati kindlaks ja lisati tähtajad, et tagada, et transpordi- ja ooteaeg enne tapmist ei oleks liiga pikad:

— transpordiaega piirati kaheksa tunniga;

— talle farmist äraviimise ja tapmise vahelist aega piirati 48 tunniga;

— transiitkeskuses viibimise aega piirati 24 tunniga.

Transiitkeskuses antakse talledele käesoleva tootespetsifikaadiga nende kasvatamisel lubatud sööta, samuti on neil alaline juurdepääs joogiveele. Nende allapanu peab olema taimne. Neid peetakse rahuldavates tingimustes (pind, ümbrus, rahu).

Tapamajas ettetuleva viivituse korral nähakse tootespetsifikaadis ette samasuguste sätete kohaldamine.

Lisati enne transportimist rahustite manustamise keeld ning veokite tühjendamisjärgse pesemise ja desinfitseerimise kohustus.

— Tapmine

Muudatused on järgmised:

— loomade tapmiseelse lihakuse tagamiseks täpsustatakse tapapartiide koostamise tingimusi;

— 24. aprilli 2001. aasta otsusega (milles käsitleti lambarümpade kaalumist ja märgistamist) kehtestatud sisikonnaga kaalumise keelu tõttu vaadatakse läbi kaalumise tingimused;

— toote „Agneau de Pauillac” omaduste säilimise tagamiseks täpsustatakse rümpade laagerdumise tingimusi: — tapmisjärgse laagerdumise aeg piiratakse kahekümne tunniga, — liha (sise)temperatuuri alanemise ajaks määratakse vähemalt kümme tundi;

— täpsustatakse rümpade klassifitseerimise tingimusi: kuivamisjärgne eelselekteerimine ja lõplik sorteerimine, rümba peale kantava märgistamisarvu muutmine.

— Pakendamine ja tükeldamine

Lisatakse turustamine müügipakendis ja turustamine sisikonnaga jäetakse välja.

5.4. Märgistus

Seda punkti täiendatakse kohustusega lisada vastavalt kehtivatele nõuetele:

— Euroopa Liidu KGT logo vastavalt graafikajuhisele;

— kontrolliasutuse nimi ja aadress.

5.5. Muud muudatused

Taotleja

Tegu on ametliku muudatusega, mille raames piirdutakse selles punktis taotleja kontaktandmetega, mis ei ole muutunud.

Toote liik

Tegu on ametliku muudatusega, et võtta taas kasutusele toodete klasse käsitlev terminoloogia (käesoleval juhul „Klass 1.1. Värske liha (ja rups)”).

Geograafiline piirkond

Võttes arvesse geograafilises piirkonnas tapavõimaluste säilitamise raskusi, eelkõige Bordeaux’ tapamaja (põhitapamaja) sulgemist, jäeti geograafilises piirkonnas tapmise kohustus välja.

Tootespetsifikaati täiendati muu hulgas geograafilise piirkonna uue kaardiga, mis asendas vana kaardi.

Seos päritolupiirkonnaga

See peatükk korraldati ümber. Tegu on väheoluliste tekstimuudatustega.

Riiklikud nõuded

Seoses riiklike õigusaktide ja eeskirjade arenguga esitatakse punkt „Riiklikud nõuded” tabelina, milles on loetletud peamised kontrollimist vajavad üksikasjad ja nende hindamismeetod.

Sertifitseerimisasutuse kontaktandmed

Kontrolliasutuse andmed ajakohastatakse.

KOONDDOKUMENT

„AGNEAU DE PAUILLAC”

ELi nr: FR-PGI-0105-01316 – 24.2.2015

KPN ( ) KGT ( X )

1. Nimetus(ed)

„Agneau de Pauillac”

2. Liikmesriik või kolmas riik

Prantsusmaa

3. Põllumajandustoote või toidu kirjeldus

3.1. Toote liik

Klass 1.1. Värske liha (ja rups)

3.2. Punktis 1 esitatud nimetusele vastava toote kirjeldus

Toote „Agneau de Pauillac” tooraineks olev tall on võõrutamata, kõige rohkem 80 päeva vana piimatall, kes on toitunud enamjaolt oma ema piimast. Tallesid kasvatatakse lambatarandikus.

Tallede kasvatamiseks ristatakse järgmisi tõuge:

— uted järgmistest maatõugudest: Tarasconnaise, Lacaune viande, Blanche du Massif Central (puhast tõugu või esimese põlve ristand tõugudega Charollais, Rouge de l’Ouest, Suffolk, Berrichon du Cher);

— jäärad järgmistest lihatõugudest: Berrichon du Cher, Charollais, Rouge de l’Ouest, Suffolk.

Toote „Agneau de Pauillac” tooraineks olev tall on 11–15 kg raske, lihakusega EURO ja rasvasusklassiga 2 või 3 (vastavalt klassifitseerimisskaalale EUROP).

Toode „Agneau de Pauillac” (liha) on heledat värvi. Rasv on valge või roosakas ning tihke. Talleliha on erakordselt õrn, vähekiuline ja tugeva maitsega.

Toodet „Agneau de Pauillac” turustatakse:

— terve rümbana;

— tükeldatuna;

— müügipakendis.

Rupskid ei kuulu KGT alla.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Uttede ja tallede lisasöödas võib kasutada ainult järgmisi tooraineid:

— lutsernijahu ja -graanulid:

— teravili ja sellest saadud tooted;

— õliseemned ja õliviljad ning nendest saadud tooted;

— kaunviljade seemned ja nendest saadud tooted;

— mugul- ja juurviljad ning nendest saadud tooted;

— muud seemned ja viljad ning nendest saadud tooted;

— suhkruroosaadused ja neist saadud tooted;

— taimne rasv;

— mineraalained.

Söödaraps ainsa söödana ei ole lubatud. Rapsiga söötmine või karjatamine ei tohi mingil juhul kesta üle kolme nädala.

Keelatud on järgmine lisasööt:

— liha-, luu-, liha- ja luujahu ning kõik muud loomsed valgud, sh piimavalgud;

— loomarasv;

— antibiootikumid ja kasvuhormoonid (zootehniliste lisandite kategooria);

— uurea.

3.3.1. Tallede söötmine

Talled imevad oma ema piima.

Piimaasendaja kasutamine lisaks emapiimale ei ole lubatud, seda ka adopteerimise korral.

Talledele võib anda lisasööta. Selle kogus ei tohi ületada 45 % sööda üldkogusest. Lisasööda koostis peab olema tasakaalustatud, see valmistatakse kohapeal või ostetakse ning selle koostisele kehtivad järgmised nõuded: lämmastikuühendeid kõige rohkem 18 %, teravilja kõige rohkem 20 % ja rasva kõige rohkem 5 %.

Põhiosa moodustab teravili järgmises proportsioonis: vähemalt 50 % teravilja, millest sellest saadud tooted moodustavad kõige rohkem 15 %.

Sööda päritolu võib olla järgmine:

— looduslikud rohu- ja karjamaad;

— kultuurrohumaad, kus kasvavad kõrrelised ja liblikõielised söödataimed,

— vahekultuurid: sorgo, raps, peet;

— söödateravili (rukis, kaer).

Silo ja rullsilo kasutamine on keelatud.

3.3.2. Uttede sööt

Uttesid söödetakse loodusliku söödaga karjamaal või lambatarandikus ja kontsentraatidega.

Kohustuslik on vähemalt seitsmekuuline karjatamisaeg.

3.4. Tootmise erietapid, mis peavad toimuma määratletud geograafilises piirkonnas

Toote „Agneau de Pauillac” tooraineks olev tall sünnib ja kasvab koos oma emaga punktis 4 sätestatud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Enne kaalumist valmistatakse kõik toote „Agneau de Pauillac” tooraineks olevate tallede rümbad erilisel viisil ette:

— rümp riputatakse spetsiaalsete konksude otsa, tagumised jalad laiali või risti;

— rümp kaetakse kelmega;

— abaosa tõmmatakse kummiga kokku, mis annab rümbale kompaktsema välimuse;

— rookimisel eemaldatakse rümbast sisikond.

Kui toodet „Agneau de Pauillac” turustatakse terve rümbana, võib selle pakkida ja tarnida tekstiilkotis, mille nimeks on stockinette.

Toote turustamisel müügipakendis võib see olla vaakum- või gaasipakendis.

3.6. Sellise toote märgistamise erieeskirjad, millele registreeritud nimetus viitab

Märgistus peab sisaldama järgmist:

— KGTga nimetus: „Agneau de Pauillac”;

— Euroopa Liidu kaitstud geograafilise tähise logo;

— kontrolliasutuse nimi ja aadress.

4. Geograafilise piirkonna täpne määratlus

Geograafiline piirkond hõlmab Gironde’i departemangu.

5. Seos geograafilise piirkonnaga

Geograafilise piirkonna eripära

Geograafiline piirkond asub Akvitaania piirkonna keskosa lääneservas. Lõunast piirneb see Püreneede ahelikuga, idast Keskmassiiviga ja läänest Atlandi ookeaniga.

Gironde’i departemang asub Atlandi ookeani ääres.

Selle moodustavad metsased ja niisked madalad alad lõunas ja läänes ning kivisemad alad Garonne’i ja Dordogne’i jõgede ääres, mis ühinevad Gironde’i limaanis.

Departemangu klimaatilised tingimused on head ja suhteliselt ühtlased, mis tuleneb tema lähedusest suurtele veemassidele, mis reguleerivad temperatuuri (Golfi hoovus). Kliima on mõõdukas ja ookeaniline. Talved on mahedad ja niisked, suved kuumad, kuivad ja päikselised. Sademed on keskmise sagedusega, sagedasemad talvel. Aasta keskmine sademete hulk on ligikaudu 900 mm.

Inimtegevusest rääkides karjatati 18. sajandil Gironde’is, täpsemalt Médocis (departemangu põhjaosas Atlandi ookeani ja Gironde’i limaani vahel) ning Entre-Deux-Mersis (departemangu osas Garonne’i ja Dordogne’i jõe vahel) suuri lambakarju.

Gironde oli kasvatus-, aga ka rändkarjatamispiirkond. Médoci lambakasvatajad lahkusid igal sügisel niisketelt üleujutatud nõmmedelt, et minna Gironde’i kruusastele kaldapealsetele. Need tervislikumad ja rohurikkad maad aitasid lambakasvatajatel vältida tavapärast talvist liigset suremust karjas. Samamoodi tulid Entre-Deux-Mersi ja departemangu lõunaossa talvituma Püreneede rändkarjad.

Viinamarjatootmise arengust hoolimata lambakarjade hooajaline liikumine jätkus. Oma istanduste hea tervise pärast muretsevad viinamarjatootjad kasutasid oma maade väetamiseks jätkuvalt lambaid. Lambakasvatajad hoidsid lambatarandikus sündinud tallesid seal siiski nende lahkumiseni. Talled on liiga noored ja distsiplineerimatud, et suudaks järgneda oma emale viinataimede ridade vahel.

Kevadel pidi kari haritavatelt tasandikelt ja puhkevatest viinamarjaistandustest lahkuma. Kuna teekond mägedesse koos nii noorte talledega ei olnud mõeldav, sai tavaks talled tappa ja kohapeal maha müüa. See tava lubas alates 19. sajandist välja kujuneda olulisel tallede lihunikele müümise kaubandusel, peamiselt Bordeaux’ piirkonnas.

Toote eripära

Toote „Agneau de Pauillac” tooraineks olev tall on võõrutamata, kõige rohkem 80 päeva vana piimatall, kes on toitunud enamjaolt oma ema piimast. Tallesid kasvatatakse lambatarandikus.

Toodet „Agneau de Pauillac” (talleliha) iseloomustavad:

— hele värv;

— erakordne õrnus;

— vähekiuline tekstuur;

— tugev maitse.

„Agneau de Pauillac” on ammu väljakujunenud mainega toode.

Põhjuslik seos

Toote „Agneau de Pauillac” põhjuslik seos tugineb selle kindlale kvaliteedile, mis tuleneb erilisest kasvatusmeetodist ja tema mainest.

Toode „Agneau de Pauillac” pärineb oskusteabest, mis seondub rändkarjatamisega piirkonnas, kus talved on leebed ja niisked ning kus rohukasv on külluslik.

Rändkarjapidajad on praeguseks paikseks jäänud, kuid lammaste karjatamisel ja tallede imetamisel põhinevat tootmismeetodit kasutatakse tänaseni.

Toote „Agneau de Pauillac” tooraineks olev tall on võõrutamata piimatall, kes on toitunud enamjaolt oma ema piimast. Tall kasvab lambatarandikus koos oma emaga, kes söödab teda nisast, kuni tall saab kõige rohkem 80 päeva vanuseks.

Jäämine emaga ja kasvamine ainult lambatarandikus piirab talle stressi, mis aitab tagada liha õrnuse.

Toode „Agneau de Pauillac” võlgneb oma heleda värvi ja erakordse õrnuse piimadieedile ja noorusele. Sööda kasutamisest hoidumine tagab liha heleda värvi säilimise.

Toode „Agneau de Pauillac” eristub ka tugeva maitse poolest, mis sõltub kaalu ja vanuse suhtest, mis lubab toota intensiivse, kuid mitte liiga tugeva maitsega liha. Teraviljapõhise lisasööda pakkumine lubab kasvatada lihakaid tallesid ja saavutada iseloomuliku tugeva maitse.

Toode „Agneau de Pauillac” erineb selles piimatalledest liha värvi ja intensiivsema maitse poolest.

„Agneau de Pauillac” on ammu väljakujunenud mainega toode, mida tunnistavad erinevad dokumendid (Prantsuse Vabariigi presidendi poolt Tema Majesteedile Inglismaa kuningale 2. mail 1903. aastal korraldatud õhtusöögi menüü; 1938. aasta Larousse gastronomique’i järgi on „Agneau de Pauillac”„piimatall, loom, kes ei ole veel emapiimast võõrutatud ja kes ei ole veel rohtu söönud”, „kõige täiuslikum”).

Toode „Agneau de Pauillac”, mis kannab edasi kasvatajate oskusteabes alalhoitavat ilmalikku traditsiooni, on tänapäeval tunnustatud ja hinnatud kui talleliha, mille maitse erineb oluliselt tavapärase raske lambaliha, aga ka piimafarmis kasvatatud piimatalle liha maitsest.

Viide spetsifikaadi avaldamisele

(käesoleva määruse artikli 6 lõike 1 teine lõik)

https://info.agriculture.gouv.fr/gedei/site/bo-agri/document_administratif-047ec294-20a8-4288-9942-b5c15034cf3d

(1) ELT L 343, 14.12.2012, lk 1.